Propunere de DECIZIE A CONSILIULUI privind poziția care urmează să fie adoptată de către Uniunea Europeană în cadrul Comitetului pentru cooperare culturală instituit prin Acordul de liber schimb între Uniunea Europeană și statele membre ale acesteia, pe de o parte, și Republica Coreea, pe de altă parte, în ceea ce privește instituirea acestuia și adoptarea regulamentului de procedură al Comitetului pentru cooperare culturală /* COM/2012/0463 final - 2012/0226 (NLE) */





EXPUNERE DE MOTIVE Acordul de liber schimb între Uniunea Europeană și statele membre ale acesteia, pe de o parte, și Republica Coreea, pe de altă parte (denumit în continuare „acordul”) a fost semnat la 6 octombrie 2010 și se aplică provizoriu începând cu data de 1 iulie 2011. Articolul 3 din Protocolul privind cooperarea culturală (denumit în continuare „protocolul”) prevede crearea unui Comitet pentru cooperare culturală (denumit în continuare „comitetul”) și stabilește principalele sarcini și funcții ale comitetului. Ținând cont de necesitatea de a iniția rapid punerea în aplicare a protocolului, urmează să fie creat comitetul, iar regulamentul său de procedură urmează să fie adoptat la prima întrunire a comitetului. În conformitate cu articolul 3 alineatul (2) din protocol, prima întrunire de acest fel are loc în primul an după aplicarea protocolului. Propunerea anexată constituie propunerea pentru un instrument juridic care aprobă poziția pe care Uniunea Europeană o va adopta în cadrul comitetului cu privire la tema menționată mai sus. 2012/0226 (NLE) Propunere de DECIZIE A CONSILIULUI privind poziția care urmează să fie adoptată de către Uniunea Europeană în cadrul Comitetului pentru cooperare culturală instituit prin Acordul de liber schimb între Uniunea Europeană și statele membre ale acesteia, pe de o parte, și Republica Coreea, pe de altă parte, în ceea ce privește instituirea acestuia și adoptarea regulamentului de procedură al Comitetului pentru cooperare culturală CONSILIUL UNIUNII EUROPENE, având în vedere Tratatul privind funcționarea Uniunii Europene, în special articolul 167 alineatul (3) și articolul 207 alineatul (4) primul paragraf, coroborate cu articolul 218 alineatul (9), având în vedere propunerea Comisiei Europene[1], întrucât: (1) La data de 23 aprilie 2007, Consiliul a autorizat Comisia să negocieze un acord de liber schimb cu Republica Coreea în numele Uniunii Europene și al statelor membre ale acesteia. (2) Negocierile respective s-au încheiat, iar Acordul de liber schimb între Uniunea Europeană și statele membre ale acesteia, pe de o parte, și Republica Coreea, pe de altă parte (denumit în continuare „acordul”)[2] a fost semnat la data de 6 octombrie 2010. (3) În temeiul articolului 15.10 alineatul (5) din acord, acesta se aplică cu titlu provizoriu de la 1 iulie 2011, sub rezerva încheierii sale la o dată ulterioară. (4) Articolul 3 din Protocolul privind cooperarea culturală din acord (denumit în continuare „protocolul”) prevede crearea unui Comitet pentru cooperare culturală care, printre sarcinile sale, se asigură că protocolul funcționează corect. (5) Uniunea ar trebui să determine poziția care urmează să fie adoptată în ceea ce privește crearea Comitetului pentru cooperare culturală și adoptarea regulamentului de procedură al comitetului, ADOPTĂ PREZENTA DECIZIE: Articolul 1 Poziția care urmează să fie adoptată de Uniunea Europeană în cadrul Comitetului pentru cooperare culturală în ceea ce privește instituirea sa și adoptarea regulamentului de procedură al comitetului se bazează pe proiectul de decizie al Comitetului pentru cooperare culturală anexat la prezenta decizie. Articolul 2 1. Prezenta decizie intră în vigoare la data adoptării. 2. Prezenta decizie se publică în Jurnalul Oficial. Adoptată la Bruxelles, Pentru Consiliu, Președintele ANEXA I DECIZIA Nr. […] A COMITETULUI PENTRU COOPERARE CULTURALĂ UE-COREEA din […] privind instituirea și adoptarea regulamentului de procedură al Comitetului pentru cooperare culturală COMITETUL PENTRU COOPERARE CULTURALĂ, având în vedere Protocolul privind cooperarea culturală (denumit în continuare „protocolul”) la Acordul de liber schimb între Uniunea Europeană și statele membre ale acesteia, pe de o parte, și Republica Coreea, pe de altă parte (denumit în continuare „acordul”), semnat la Bruxelles la data de 6 octombrie 2010, în special articolul 3, întrucât: (1) Articolul 3 din protocol prevede instituirea unui Comitet pentru cooperare culturală. (2) Comitetul pentru cooperare culturală poate adopta propriul regulament de procedură și exercită toate funcțiile Comitetului pentru comerț în ceea ce privește protocolul, în conformitate cu articolul 3 alineatul (3) din protocolul la acord, ADOPTĂ PREZENTA DECIZIE: 1. Se instituie Comitetul pentru cooperare culturală. 2. Regulamentul de procedură al Comitetului pentru cooperare culturală se instituie în conformitate cu anexa. 3. Prezenta decizie intră în vigoare la data de… Adoptată la … la data de … Pentru Comitetul pentru cooperare culturală Viceprim-ministru Ministerul culturii, sportului și turismului Republicii Coreea XXX [a se completa de către partea coreeană] || Director general al Direcției Generale Educație și Cultură Comisia Europeană Jan TRUSZCZYŃSKI Anexa REGULAMENTUL DE PROCEDURĂ AL COMITETULUI PENTRU COOPERARE CULTURALĂ Articolul 1 Componență și președinție 1. Comitetul pentru cooperare culturală (denumit în continuare „comitetul”) prevăzut la articolul 3 alineatul (1) din Protocolul privind cooperarea culturală (denumit în continuare „protocolul”) la Acordul de liber schimb între Uniunea Europeană și statele membre ale acesteia, pe de o parte, și Republica Coreea, pe de altă parte (denumit în continuare „acordul”), își exercită atribuțiile astfel cum se prevede la articolul 3 alineatul (3) din protocol și își asumă responsabilitatea pentru punerea în aplicare generală a protocolului. 2. Astfel cum se prevede la articolul 3 alineatul (1) din protocol, comitetul se compune din reprezentanți ai UE, pe de o parte, și reprezentanți ai Coreei, pe de altă parte. 3. Comitetul este co-prezidat de Directorul general al Biroului pentru conținut politic al Ministerului culturii, sportului și turismului din Coreea și de Directorul pentru cultură și media al Direcției Generale Educație și Cultură a Comisiei Europene. Președinții pot dispune să fie reprezentați de persoane desemnate în acest scop. Articolul 2 Reprezentare 1. O parte notifică celeilalte părți lista membrilor săi care fac parte din comitet. Lista este gestionată de secretariatul comitetului. 2. Un membru care dorește să fie reprezentat de un reprezentant supleant comunică numele acestuia președinților comitetului, înainte de întrunirea la care urmează să fie reprezentat. Reprezentantul supleant al unui membru al comitetului exercită toate drepturile membrului respectiv. Articolul 3 Întruniri 1. Comitetul se întrunește cel puțin o dată pe an și, dacă este necesar, la solicitarea uneia sau alteia dintre părți. Întrunirile au loc alternativ la Bruxelles sau la Seul, cu excepția cazului în care părțile convin altfel. În cazul în care ambele părți convin astfel, întrunirile comitetului pot avea loc prin videoconferință sau teleconferință. 2. Fiecare întrunire a comitetului este convocată de către secretariatul comitetului, la o dată și un loc stabilite de comun acord de către ambele părți. Convocarea la întrunire se transmite de secretariatul comitetului membrilor comitetului cel târziu cu 28 de zile înainte de începerea sesiunii, cu excepția cazului în care părțile convin altfel. Articolul 4 Delegare Membrii comitetului pot fi însoțiți de funcționari. Înaintea fiecărei întruniri, președinții comitetului sunt informați despre componența prevăzută a delegațiilor care participă la întrunire. Articolul 5 Observatori Comitetul poate decide să invite ad-hoc observatori și experți. Articolul 6 Secretariat Punctele de contact desemnate de părți exercită în comun funcția de secretariat al comitetului. Articolul 7 Documente În cazul în care deliberările comitetului se întemeiază pe documente justificative scrise, secretariatul comitetului le numerotează și le difuzează ca documente ale comitetului. Articolul 8 Corespondență 1. Corespondența către președinții comitetului se transmite secretariatului comitetului pentru a fi difuzată membrilor comitetului. 2. Corespondența de la președinții comitetului se transmite destinatarilor de către secretariatul comitetului și se numerotează și se difuzează, dacă este cazul, celorlalți membri ai comitetului. Articolul 9 Ordinea de zi a întrunirilor 1. Pentru fiecare întrunire se stabilește o ordine de zi provizorie de către secretariatul comitetului. Aceasta se transmite, împreună cu documentele relevante, membrilor comitetului, precum și președinților comitetului, cel târziu cu 7 zile înainte de începerea întrunirii. 2. Comitetul adoptă ordinea de zi la începutul fiecărei întruniri. Punctele care nu figurează pe ordinea de zi provizorie pot fi înscrise pe ordinea de zi în cazul în care părțile convin astfel. 3. Președinții comitetului pot, de comun acord, să invite experți care să participe la întrunirile comitetului, pentru a prezenta informații pe teme specifice. 4. Președinții comitetului pot, de comun acord, să reducă termenele indicate la alineatul (1), pentru a lua în considerare cerințele unui caz particular. Articolul 10 Proces-verbal 1. Secretariatul comitetului redactează un proiect de proces-verbal al fiecărei întruniri, în mod normal în termen de 21 de zile de la încheierea întrunirii. 2. Procesul-verbal rezumă, ca regulă generală, fiecare punct al ordinii de zi, specificând, unde este cazul: (a) documentele prezentate comitetului; (b) orice declarație a cărei înscriere a fost cerută de către un membru al comitetului; precum și (c) deciziile adoptate, recomandările făcute, declarațiile convenite și concluziile adoptate cu privire la puncte specifice. 3. Procesul-verbal include, de asemenea, o listă a membrilor comitetului sau a reprezentanților supleanți ai acestora care au participat la întrunire, o listă a membrilor delegațiilor care îi însoțesc și o listă a eventualilor observatori sau experți prezenți la întrunire. 4. Procesul-verbal se aprobă în scris de ambele părți în termen de 28 de zile de la data întrunirii sau până la orice altă dată convenită de părți. După aprobare, două copii ale procesului-verbal sunt semnate de către secretariatul comitetului și fiecare dintre părți primește un original al acestor documente autentice. Copii ale procesului-verbal semnat sunt transmise membrilor comitetului. Articolul 11 Decizii și recomandări 1. Comitetul adoptă decizii și recomandări[3] de comun acord între părți. Aceste acte poartă titlul de „decizie” sau, respectiv, de „recomandare”. 2. Între întruniri, comitetul poate adopta decizii sau recomandări prin procedură scrisă, în cazul în care ambele părți convin astfel. Procedura scrisă este alcătuită dintr-un schimb de note între președinții comitetului. 3. Secretariatul comitetului atribuie fiecărei decizii sau recomandări un număr de ordine, menționează data adoptării și oferă o descriere a obiectului lor. Fiecare decizie prevede data intrării sale în vigoare. 4. Deciziile și recomandările adoptate de către comitet se autentifică prin două copii autentice semnate de către președinții comitetului. Articolul 12 Publicitate și confidențialitate 1. În lipsa unor dispoziții contrare, întrunirile comitetului nu sunt publice. 2. În cazul în care una dintre părți prezintă comitetului informații considerate confidențiale conform legislației și reglementărilor sale, cealaltă parte tratează aceste informații ca fiind confidențiale. 3. Fiecare parte poate decide în legătură cu publicarea, în propria sa publicație oficială, a deciziilor și recomandărilor comitetului. Articolul 13 Cheltuieli 1. Fiecare parte suportă eventualele cheltuieli rezultate în urma participării la întrunirile comitetului, atât cheltuielile cu personalul, călătoria și șederea, cât și cheltuielile poștale și de telecomunicații. 2. Cheltuielile cu organizarea întrunirilor și reproducerea documentelor sunt suportate de partea care găzduiește întrunirea. [1] JO C xx, xx.xx.xxxx, p. x. [2] JO L 127, 14.5.2011, p. 6 [3] În scopul realizării obiectivului protocolului, comitetul are competența de a lua decizii în ceea ce privește toate aspectele din cazurile prevăzute de protocol. Deciziile adoptate sunt obligatorii pentru părți, care trebuie să ia măsurile necesare pentru punerea în aplicare a acestora. De asemenea, comitetul poate formula recomandări corespunzătoare.